Vrou sterf tydens gewapende huisroofLo-Anne Koekemoer (Foto: Facebook) Lo-Anne Koekemoer (41) is Vrydagoggend dood toe vyf mans die gesin in hul huis in Glen Donald, Meyerton in Gauteng, oorval het. Konst. Maria Letsele, woordvoerder van die polisie, het aan Maroela Media bevestig die aanvallers het by ŉ kantoorvenster ingebreek. “Haar man was in die kantoor en die mans het hom met ŉ koevoet aangeval.” Lo-Anne se man, Tommy (44), bedryf ŉ konstruksiemaatskappy op die perseel. Lo-Anne het twee seuns, onderskeidelik agt en 10 jaar oud. Letsele het bevestig die seuns, haar ma, suster en susterskind, was ook by die huis ten tyde van die aanval. “Een skoot is gevuur en die vrou is in haar regterarm getref,” het Letsele bygevoeg. “Die res van die gesin is in die sitkamer aangehou.” Volgens Letsele het die mans gevlug met R3 000 kontant, twee vuurwapens, televisiestelle en selfone. “Hulle het in ŉ Hyundai i20 van die toneel gevlug. Die voertuig is later verlate gevind in De Deur.” ŉ Ambulans is ontbied en Tommy is deur paramedici ondersoek. Hy is nie in ŉ hospitaal opgeneem nie, maar het later van rugpyn gekla. Lo-Anne en Tommy is op 26 Oktober getroud.